## Rješenje kojim se trgovačkom društvu Privredna banka Zagreb d.d. Zagreb, odobrava Prospekt o izdavanju 2.414.769 redovnih dionica na ime, privatnom ponudom, ukupne nominalne vrijednosti 241.476.900,00kuna, pojedinačne nominalne vrijednosti 100,00 kuna po dionici

### NN 121/2006 (8.11.2006.), Rješenje kojim se trgovačkom društvu Privredna banka Zagreb d.d. Zagreb, odobrava Prospekt o izdavanju 2.414.769 redovnih dionica na ime, privatnom ponudom, ukupne nominalne vrijednosti 241.476.900,00kuna, pojedinačne nominalne vrijednosti 100,00 kuna po dionici

# HRVATSKA AGENCIJA ZA NADZOR FINANCIJSKIH USLUGA

**2695**

Sukladno odredbama članka 15. stavka 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«
broj 140/05) i članka 22. stavka 4. u svezi s odredbom članka 26. stavka 2.
Zakona o tržištu vrijednosnih papira (»Narodne novine« broj 84/02), temeljem
zahtjeva trgovačkog društva Privredna banka Zagreb d.d., Zagreb, Račkoga 6, za
odobrenje Prospekta o izdavanju dionica privatnom ponudom, Uprava Hrvatske
agencije za nadzor financijskih usluga, na sjednici održanoj 2. studenoga 2006.
godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Privredna banka Zagreb d.d., Zagreb, Račkoga 6, odobrava
se Prospekt o izdavanju 2.414.769 redovnih dionica na ime, privatnom ponudom,
ukupne nominalne vrijednosti 241.476.900,00 kuna, pojedinačne nominalne
vrijednosti 100,00 kuna po dionici.
2. Ovo rješenje objavit će se u »Narodnim novinama«.

```
Obrazloženje
```

Trgovačko društvo Privredna banka Zagreb d.d., Zagreb, Račkoga 6 (dalje u
tekstu: Izdavatelj), podnijelo je 21. rujna 2006. godine, Hrvatskoj agenciji za
nadzor financijskih usluga (dalje: Agencija) Zahtjev za odobrenje Prospekta o
izdavanju dionica privatnom ponudom te priloge, temeljem odredaba Zakona o
tržištu vrijednosnih papira (dalje u tekstu: Zakon) i Pravilnika o sadržaju
zahtjeva i prilozima za odobrenje prospekta i skraćenom prospektu (»Narodne
novine« broj 118/03, dalje u tekstu: Pravilnik).
Uvidom u sadržaj zahtjeva i dostavljene priloge utvrđeno je da su isti
dostavljeni sukladno odredbama članaka 2. i 3. Pravilnika.
Uvidom u dostavljeni Prospekt utvrđeno je da je isti potrebno izmijeniti i
dopuniti. Agencija je pismenom od 18. listopada 2006. zatražila odgovarajuće
izmjene i dopune prospekta, slijedom čega je Izdavatelj 23. listopada dostavio
izmijenjen i dopunjen prospekt, na način kako je to od njega zatraženo.
U provedenom postupku utvrđeno je da je 31. kolovoza 2006. godine, Glavna
skupština Izdavatelja donijela Odluku o povećanju temeljnog kapitala Izdavatelja
ulozima, izdavanjem 2.414.769 redov­nih dionica na ime, svake u nominalnom
iznosu od 100,00 kn, privat­nom ponudom, uz isključenje prava prvenstva
preostalih dioničara pri upisu novih dionica u cijelosti.
Nove dionice izdaju se privatnom ponudom tako da će poziv za upis novih dionica
uputiti dioničarima Izdavatelja, kako slijedi: (a) Intesi Holding International,
S.A., Luxembourg, za upis 1.897.525 dionica (78,58%) i (b) Europskoj banci za
obnovu i razvitak, London, za upis 517.244 dionica (21,42%). Dionice se izdaju
tako da navedeni dioničari za jednu dionicu nominalne vrijednosti 100,00 kn
plaćaju iznos od 750,00 kn, pri čemu se razlika iznad pari prenosi u pričuve
Izdavatelja.
Rok za upis i uplatu dionica predmetnog izdanja je 15 dana od konačnosti
rješenja Agencije o odobrenju Prospekta, a izdanje će se smatrati uspješnim
ukoliko u navedenom roku bude upisano i uplaćeno 100% ukupnog izdanja dionica.
Uz zahtjev za odobrenje Prospekta o izdavanju dionica, Izdavatelj je uplatio
naknadu i administrativnu pristojbu, sukladno odredbama članka 4. stavka 2.
točke 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine« br. 45/06).
Kako su zahtjevu Izdavatelja za odobrenje prospekta o izdavanju redovnih dionica
privatnom ponudom, priloženi svi prilozi propisani Pravilnikom, te kako
podneseni Prospekt sadrži sve podatke iz članka 21. st. 1. u vezi s člankom 26.
stavkom 2. Zakona o tržištu vrijednosnih papira, Agencija je, sukladno odredbi
članka 22. stavka 4. Zakona odlučila kao u točki 1. izreke.
Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo rješenje objavljuje se u »Na­rod­nim novinama«, pa je
stoga odlučeno kao u točki 2. izreke.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-450-08/06-11/30
Urbroj: 326-111/06-6
Zagreb, 2. studenoga 2006.

Predsjednik Uprave
**Ante Samodol**, v. r.

Rješenje, NN 121/2006-2695
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)